Flere spørger om off label brug af Ozempic

Ozempic og Wegovy indeholder det samme medicin. Ozempic er godkendt til behandling af diabetes og Wegovy er godkendt til behandling af vægttab. Læger i Danmark kan vælge at udskrive et præparat til en anden brug end hvad det er godkendt til – dette kaldes off label.

Vi har flere af vore patienter, der har forespurgt, om vi kan udskrive Ozempic off label i stedet for Wegovy imod vægttab, da Ozempic aktuelt er billigere end Wegovy. Vi kan absolut godt forstå, at flere af vore patienter, der ønsker vægttab, spørger til denne mulighed.

Der er imidlertid især én stor ulempe hermed – nemlig at det med høj sandsynlighed vil medføre, at Ozempic vil komme i restordre (blive ”udsolgt”). Det er faktisk sket for nyligt, at Ozempic gik i restordre i flere måneder, hvilket var et meget stort problem for vore diabetes-patienter, der dermed manglede livsvigtig medicin.

Vi har derfor diskuteret dette dilemma grundigt i lægehuset, da vi jo både gerne vil imødekomme ønsket fra vore patienter der ønsker vægttab – såvel som gerne vil sikre os at det ikke går ud over vore diabetes-patienter. Vi synes det er et meget svært dilemma og er kommet frem til, at vi i Amagercentrets Læger ikke mener, at det er forsvarligt at udskrive Ozempic off label mod vægttab.

Vi håber meget på jeres forståelse heraf og kan forsikre, at det har været diskuteret grundigt for og imod i lægehuset.